Cătălin Cherecheș, primarul fugar care a fost adus în România pentru a executa o pedeapsă de cinci ani de închisoare pentru luare de mită, a intrat în greva foamei încă de la sosirea sa în țară acum două zile. Aflat în carantină la Penitenciarul Rahova, el a refuzat să mănânce, potrivit surselor din cadrul Administrației Naționale a Penitenciarelor (ANP).
Conform informațiilor, Cherecheș a refuzat să mănânce încă de la sosirea sa în țară, chiar și micul dejun servit la Penitenciarul Arad, unde a fost adus inițial. Ar fi nemulţumit de condiţiile de încarcerare.
Imediat ce a ajuns în țară, fostul primar a fost percheziţionat şi supus unui control medical.
Momentan, Cherecheș se află în Penitenciarul Rahova, unde a fost plasat în carantină conform procedurilor.
Sursele din penitenciar indică faptul că acesta beneficiază de condiții bune, cu o celulă proaspăt renovată, dotată cu termopane, un pat nou și lenjerie de calitate, aspect care ar exclude o motivare reală a grevei foamei.
Primarul fugar va rămâne la Penitenciarul Rahova pentru 21 de zile
Ministrul Justiției, Alina Gorghiu, a precizat că fugarul Cătălin Cherecheș va rămâne la Penitenciarul Rahova pentru o perioadă de carantină și observare de 21 de zile, conform procedurilor legale. În această perioadă, el va fi cazat în Secția E2 a penitenciarului.
Cherecheș a fost condamnat la cinci ani de închisoare cu executare pentru luare de mită de către Curtea de Apel Cluj în noiembrie 2023.
Cu puţin timp înainte de pronunţarea sentinţei, Cherecheş a fugit din ţară prin vama Petea cu un taxi, el folosind un act de identitate al unei rude apropiate.
Ulterior, în seara zilei de 28 noiembrie 2023, în urma cooperării poliţieneşti internaţionale şi a schimbului de date şi informaţii dintre Poliţia Română şi autorităţile din Germania, Ungaria, Austria şi Italia, Cătălin Cherecheş a fost localizat, depistat şi reţinut de către poliţiştii bavarezi în oraşul Augsburg.
Ministrul Justiției preciza că, pentru a pune în aplicare mandatul european de arestare şi pentru a ajunge la momentul în care Cătălin Cherecheş să fie predat autorităţilor române, Ministerul Justiţiei a oferit autorităţilor din Germania un set de garanţii legat de condiţiile din penitenciarul în care va fi încarcerat Cherecheş.